Asia T-351/05

Provincia di Imperia

vastaan

Euroopan yhteisöjen komissio

”Euroopan sosiaalirahasto — Yhteisön rahoitustuki asetuksen (EY) N:o 1784/1999 6 artiklan mukaisten innovatiivisten toimien alalla — Ehdotuspyyntö — Ehdotuksen hylkääminen”

Yhteisöjen ensimmäisen oikeusasteen tuomioistuimen tuomio (viides jaosto) 14.2.2008 II - 244

Tuomion tiivistelmä

Luonnollisen henkilön tai oikeushenkilön nostama kumoamiskanne voidaan ottaa tutkittavaksi vain siltä osin kuin kantajalla on tarve saada riidanalainen toimi kumotuksi. Tämän tarpeen on oltava jo syntynyt ja aktuaalinen, ja sitä on arvioitava sillä hetkellä, kun kanne on nostettu. Oikeussuojan tarve on olemassa ainoastaan siinä tapauksessa, että kanteella saavutettava lopputulos voi tuottaa sen nostajalle hyötyä. Vaikka komission sen päätöksen kumoaminen, jolla kieltäydyttiin hyväksymästä ehdotusta, joka esitettiin vastauksena ehdotuspyyntöön Euroopan sosiaalirahastosta annetun asetuksen N:o 1784/1999 6 artiklan mukaisten innovatiivisten toimien alalla, ei tältä osin voi missään tapauksessa johtaa tilanteeseen, jossa kantajalla olisi oikeus siihen, että komissio myöntää sille tukea sen toisella hakukierroksella tekemän hakemuksen johdosta, jossa se vaati rahoitustukea, on kuitenkin niin, että tällainen kumoaminen antaisi kantajalle ylimääräisen mahdollisuuden saada tällainen tuki. Jos päätös kumottaisiin, komissio olisi nimittäin velvollinen ottamaan uudelleen tarkasteltavaksi kantajan ehdotuksen ja ottamaan huomioon ensimmäisen oikeusasteen tuomioistuimen esittämän arvioinnin. Kantajan ei siten tarvitsisi tehdä muutoksia ehdotukseensa eikä liioin päivittää sitä, mikä ei olisi tilanne silloin, jos sen pitäisi esittää hakemuksensa uudelleen kolmannella hakukierroksella. (ks. 32 ja 33 kohta)

EY 253 artiklassa edellytetyistä perusteluista on selkeästi ja yksiselitteisesti ilmettävä toimenpiteen tehneen yhteisön toimielimen päättely siten, että niille, joita toimenpide koskee, selviävät sen syyt ja että toimivaltainen tuomioistuin voi tutkia toimenpiteen laillisuuden. Perusteluissa ei kuitenkaan tarvitse esittää kaikkia asiaan liittyviä tosiseikkoja ja oikeudellisia seikkoja. Se, ovatko päätöksen perustelut EY 253 artiklan mukaiset, tutkitaan nimittäin paitsi päätöksen sanamuodon myös asiayhteyden ja kaikkien asiaa koskevien oikeussääntöjen suhteen. Perustelujen suppeus komission päätöksessä, jolla hylätään Euroopan sosiaalirahastosta annetun asetuksen N:o 1784/1999 6 artiklaan perustuva tukihakemus, on väistämätön seuraus siitä, että komissio joutuu lyhyessä ajassa antamaan päätökset sadoista automaattisen tietojenkäsittelyn avulla käsiteltävistä tukihakemuksista. Euroopan sosiaalirahaston taloudellisten tukien järkiperäinen ja tehokas jakaminen vaarantuisi, jos jokaisessa yksittäisessä päätöksessä pitäisi olla yksityiskohtaiset perustelut. Perusteluvelvollisuuden noudattamista on arvioitava niiden tietojen mukaan, jotka kantajalla on käytettävissään kanteensa nostamishetkellä. Jos viimeksi mainittu vaatii asianomaiselta toimielimeltä lisäselvityksiä jostakin päätöksestä ennen kanteen nostamista ja saa nämä selvitykset, se ei voi vaatia ensimmäisen oikeusasteen tuomioistuimelta, että tämä jättäisi ne ottamatta huomioon perustelujen riittävyyden arvioinnissa, ja samalla on kuitenkin selvää, että toimielimellä ei ole oikeutta vaihtaa alkuperäisiä perusteluita täysin uusiin perusteluihin. (ks. 52–55 kohta)